
Membránszerkezet széldinamikai vizsgálata

Kulcsszavak: Aerodinamika; membrán; széldinamika; kapcsolt analízis
A kortárs építészetében nagy számmal jelennek meg ponyvaszerkezetek, hiszen ezek kis
önsúlyuknak és mechanikai viselkedésüknek köszönhetően vékony, keresztmetszetileg optimális szerkezetek, amelyek kétszer görbült felületük miatt esztétikus megjelenéssel is rendelkeznek. Ilyen szerkezetek tervezése és méretezése azonban jelentős mérnöki feladatnak
minősül, ugyanis kihívást jelent a nemlineáris viselkedés, nagy elmozdulások megjelenése
és görbült alakok kezelése. A felsorolt problémák miatt a ponyvaszerkezeteket érő hatásokat legtöbbször kvázi-statikus állapotban vizsgálják, mint áltatlában más épületeket is.
Azonban ez nem minden esetben a megfelelő eljárás, például a szél dinamikai jelenségét
kifejezetten időben lefutó (tranziens) állapotban kell elemezni.
Jelen dolgozat célja, hogy egy egyszerű geometriájú ponyvaszerkezet széldinamikai
vizsgálatát numerikus úton elvégezze, kifejezetten a belebegés jelenségére koncentrálva. A
vizsgálatban egy nyereg felületű (hypar alakú) ponyva jelenik meg, ami eltérő eljárásokkal,
egy numerikus szélcsatorna kísérletben (CFD - Computational Fluid Dynamics) lesz tanulmányozva (Yue Wu 2015). A kísérlet elején, a ponyvaszerkezet merevtestszerűen kerül
elemzésre az áramlástani közegben, majd az egyes elem fellágyítása után, egy kapcsolt,
tranziens modell segítségével, lesz a szél-szerkezet közti kölcsönhatás vizsgálva. A kapcsolt
vizsgálatnak köszönhetően a szerkezet deformációja befolyásolja a levegő áramlását, ami
így a szerkezet elmozdulására is visszahat, tehát egy kétirányú kapcsolás alakul ki. Ettől a
vizsgálattól azt várjuk, hogy adott szélsebességhez és feszítés esetén megbízhatóan megmutassa a belebegés jelenségét, amikor a szerkezet körüli örvényleválások miatt, a szerkezet
egyre nagyobb alakváltozást szenved (Changjiang Liu 2017).



